Kommissionens beslutning

af 15. februar 2001

om ændring af beslutning 1999/283/EF om dyresundhedsmæssige betingelser og udstedelse af veterinærcertifikat ved indførsel af fersk kød fra visse afrikanske lande for at tage hensyn til dyresundhedssituationen i Sydafrika og Swaziland

(meddelt under nummer K(2001) 379)

(EØS-relevant tekst)

(2001/164/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 14, stk. 3, og artikel 22, og

ud fra følgende betragtninger:

(1) Ved Kommissionens beslutning 1999/283/EF(3) fastsættes der dyresundhedsbetingelser og bestemmelser om udstedelse af sundhedscertifikat ved indførsel af fersk kød fra visse afrikanske lande.

(2) Det er kun muligt at importere fersk kød fra Sydafrika fra den del af landet, som EF har anerkendt som officielt fri for mund- og klovesyge.

(3) Den 30. november 2000 blev der bekræftet et udbrud af mund- og klovesyge i provinsen Mpumalanga i den sygdomsfri region.

(4) Situationen vil kunne udgøre en fare for EF-bestanden på grund af importen af produkter fra klovbærende dyr.

(5) De sydafrikanske myndigheder har givet tilstrækkelige garantier med hensyn til de foranstaltninger, der er truffet for at føre kontrol med flytning af dyr af modtagelige arter inden for og ud af det smitteramte område, især ved at de har erklæret et område rundt om udbruddet i provinsen Mpumalanga for kontrolområde, hvor der vaccineres mod mund- og klovesyge.

(6) Det sydafrikanske område, hvorfra det er tilladt at importere fersk kød til EF, bør derfor omdefineres.

(7) Den 30. november 2000 blev der bekræftet et udbrud af mund- og klovesyge hos kvæg med oprindelse i Sydafrika på et EF-godkendt slagteri i Swaziland.

(8) I henhold til direktiv 72/462/EØF kan et tredjeland fortsat betragtes som havende været fri for mund- og klovesyge i mindst to år, selv om der er indberettet et begrænset antal sygdomsudbrud på en begrænset del af dets område, såfremt udbruddene er blevet udryddet på under tre måneder.

(9) Swazilands myndigheder har givet tilstrækkelige garantier med hensyn til de foranstaltninger, der er truffet for at bekæmpe udbruddet af mund- og klovesyge, og de restriktioner, som var indført over for slagteriet, blev ophævet den 23. december 2000.

(10) Derfor kan importen til EF af kød fra Swaziland genoptages fra den 1. marts 2001, men der bør indsættes en særlig fodnote herom i det relevante certifikat.

(11) Der bør derfor foretages ændringer i beslutning 1999/283/EF.

(12) Denne beslutning tages op til fornyet overvejelse på baggrund af udviklingen i sygdomssituationen.

(13) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Bilag I til Kommissionens beslutning 1999/283/EF affattes som angivet i bilaget til nærværende beslutning.

Artikel 2

I bilag III til beslutning 1999/283/EF indsættes der indtil den 1. december 2001 i sundhedscertifikat A en fodnote 5 i sundhedserklæringen sidst i punkt 1: "(5) Swaziland kan uanset det udbrud af mund- og klovesyge, der blev bekræftet på et slagteri den 30. november 2000, betragtes som havende været fri for mund- og klovesyge i mindst 12 måneder fra den 1. marts 2001."

Artikel 3

Denne beslutning er rettet til medlemsstaterne.

Udfærdiget i Bruxelles, den 15. februar 2001.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 110 af 28.4.1999, s. 16.

BILAG

"BILAG I

BESKRIVELSE AF VISSE AFRIKANSKE OMRÅDER, DER ER AFGRÆNSET MED HENBLIK PÅ UDSTEDELSE AF SUNDHEDSCERTIFIKATER

>TABELPOSITION>"